Muhammad Alining qo‘lqopi auksionda 836,5 ming dollarga sotildi

Afsonaviy bokschi Muhammad Ali ilk bor og‘ir vaznda jahon chempioni unvonini qo‘lga kiritgan jangida kiyib ringga tushgan qo‘lqop 22-fevralda yakunlangan auksionda 836,5 ming dollarga sotildi. Bu haqda mazkur kimoshdi savdolarini o‘tkazgan AQSh auksion uyi — Heritage Auctions saytida xabar berilmoqda.

Savdolar boshlangunga qadar bu qo‘lqop yarim million dollardan oshiq baholanmasa kerak, deya taxmin qilingan edi. Uni qo‘lga kiritish uchun 11 nafar xaridor o‘zaro kurash olib bordi. Muhammad Ali qo‘lqopining yangi sohibi kimligi ma’lum qilinmayotir.
Muhammad Ali (asl ismi Kassius Kley) ilk bor og‘ir vaznda jahon chempioni kamarini qo‘lga kiritgan jang 1964-yili Florida shtatidagi Mayami shahrida o‘tkazilgan edi. O‘shanda mazkur boks afsonasi Sonni Listonga qarshi ringga ko‘tarilgan. Ekspertlarning ko‘pchiligi Liston g‘olib chiqishini bashorat qilishgan, biroq yettinchi raund boshida Alining raqibi ringdagi o‘z burchagidan chiqishdan bosh tortdi va yengilgan, deb hisoblandi. 1965-yili ular o‘rtasida revansh jangi bo‘lib o‘tdi va unda ham Muhammad Ali g‘alaba qozondi.
Jahon tarixida eng mashhur bokschilardan biri bo‘lgan Muhammad Ali dastlab 1964—1966-yillarda, keyin esa 1974—1978-yillarda og‘ir vazn bo‘yicha mutlaq chempionlikni ushlab turgan. Bundan tashqari, 1960-yili u 81 kilogrammgacha bo‘lgan vaznda Olimpiya chempioni ham bo‘lgan.